Speel-speel : 03/06/13
Sy het by Ouma kom slaap dié Vrydagaand. Haar bruin ogies het geblink soos albasters. Van blywees en van lekker. Ons het heerlike dinge so saam-saam gedoen. Een daarvan was om na "Roberts Multimedia Birds of Southern Africa" se cd te kyk op die rekenaar en die raai-watter-voël-is-dit-speletjie te speel. 'n Mens sien die prentjies van tien voëls en hoor net een se geluid. Dis baie interessant! Al my kleinkinders geniet dit tog net so baie soos ek. Ek moet byvoeg, ons kennis het ook al goed uitgebrei met al dié raaiery.
Saterdagoggend het ons mooi aangetrek, Marietjiepop se hare vasgemaak en 'n gawe ontbyt geëet. Toe het ons die pad gevat na Isabella se skool.
Om 'n waterverfskildery van Marietjie te sien, klik hier: Marietjie, my pop
(Terloops, Marietjie is vanjaar 61 jaar oud!)
Hier is Marietjie in haar mooi klere voordat ons haar babygrow aangetrek het, 'n borslappie aangesit het en haar in 'n "baba" verander het.
Hier is die "Mamma en haar baba" by die Poppetee wat deur die skool gereël is.
Die ingang na die saal was versier met pienk en wit balonne, 'n regte dogtertjieparadys! Isabella het ewe deftig op haar hak-sandaaltjies, nes 'n fietse jong mamma van die 20e eeu, rondgeparadeer......baba op die heup!
Lae en gemaklike tafels het die hele saal volgestaan, mooi gedek soos net dogtertjies daarvan sou hou. Pienk, pienker, pienkste. En heerlike eetgoed het almal se monde laat water!
Ouma het voor by die "ou" Mammas gaan sit. Ek het my verwonder aan die mooi tafelversierings. Groen en pienk was nog altyd 'n treffer!
Die jong mammas kon self hul eie "cupcakes" maak. Hoe water my mond tog nou! Isabella s'n was natuurlik vir Ouma die heelmooiste!
Kyk net hoe geniet hulle die poppetee!
Daar was ook kans om heerlik saam te sing en te dans. 'n Ma wil mos ook vrolik wees en bietjie lyfswaai!